Die 18de FIFA Sokker-Wêreldbekertoernooi (Duits: "Fußball-Weltmeisterschaft 2006 – Deutschland 2006"; Engels: "FIFA World Cup") is vanaf 9 Junie tot 9 Julie 2006 in Duitsland aangebied. Dit was die tweede Sokker-Wêreldbekertoernooi wat in Duitsland aangebied is, ná die toernooi van 1974, en die tiende in Europa. Duitsland het die vierde land geword wat die toernooi vir 'n tweede keer gehuisves het, net ná Meksiko in 1986, Italië in 1990 en Frankryk in 1998. Die toernooi is onder die leuse "Die Welt zu Gast bei Freunden" ("Die wêreld as 'n gas by vriende") gehuisves en weens die goeie somerweer en atmosfeer later "Sommermärchen" ("somersprokie") genoem. Die FIFA Sokker-Konfederasiebeker in 2005 het as voorbereiding vir die gasheerland gedien.